མེས་པོ་ཉི་ཟླ་ལྟ་བུ་དག་གིས་སྐབས་སུ་ང་ཚོ་ཡང་ཡ་གླིང་འདིར་ཉི་ཟླ་འཆར་འཆར་དང་མཚོ་མོ་འཁྱིལ་འཁྱིལ་བྱེད་མྱོང་ན་ཡང་། བར་སྐབས་ཤིག་ནས་ང་ཆེ་ང་བཙན་གྱི་གྲུབ་རྟགས་རྫོབ་པོ་དག་བསྟན་ཏེ། དགོན་ལུ་ཕ་ཕུག་རེ་དང་སྡེ་ལུ་བྱ་བྱེའུ་འདྲ་བ་རེ་ཟུང་གི་ཁ་འཛིན་གྱི་ཆེད་དུ་གྲུབ་མཐའི་བར་ལ་དམེ་བརྒྱབ། ཆོལ་ཁའི་བར་ལ་དམག་དྲངས། དགོན་པའི་བར་ལ་འགལ་འཐབ་ཕུད། ཉེས་དགུ་ཆག་དྲུག་ཚང་མ་གཅིག་ཐོག་གཉིས་བརྩེགས་ཀྱིས་མི་རིགས་འདིའི་མགོ་ཐོག་ལ་བྱུང་བའི་རྐྱེན་གྱིས་ཆོས་སྲིད་རིག་གནས་དང་བཅས་པ་སྣུམ་ཟད་ཀྱི་མར་མེ་ལྟ་བུར་གྱུར་ན་ཡང་། ང་ཚོས་ད་ལྟ་འདི་དག་གི་རྩ་བ་ཤེས་ཤིང་རྩེ་མོ་མཐོང་ཐུབ་པ་ཞིག་ཡོང་རྒྱུ་ནི་མི་རེ་རེ་ལ་ཤིན་ཏུ་གལ་ཆེ་བའི་ཚོད་དུ་འདུག དེ་ལྟར་ཤེས་ནས་ད་དུང་སྒྱིད་ལུག་དང་ཆོག་ཤེས་ཙམ་གྱི་ངང་དུ་མི་འདུག་པར་ཆེ་བས་ཆེ་སར་འབད། ཆུང་བས་ཆུང་སར་འབད་རྒྱུ་ནི་ཆེས་ཤིན་ཏུ་གལ་ཆེ་བར་འདུག